《题平寇伟绩卷》
明代·谢良任

五岭连烽火，三军拥节旄。专征分虎竹，上略用龙韬。

地险兵声合，天低杀气高。炎荒开洞穴，瘴海息波涛。

气益干城壮，功摧敌忾劳。阴符资妙算，露布出词曹。

振旅闻阗鼓，休兵看鞬櫜。献俘飞奏凯，行见玺书褒。

作者简介：谢良任，字龙乔。番禺人。明世宗嘉靖二十八年（一五四九）举人，官永定知县。事见清道光《广东通志》卷七四。